Accipitriformes

Accipitriformes (VIEILLOT 1816) sunnu n'òrdini d'aceḍḍi rapini diurni. 

 Anatumìa 
Di sòlitu sunnu armali bastanti granni, ca ùsanu u pizzu ncurbatu e forti pi strazzari a carni dî predi. I granfi, abbestra dî vuturi, sunnu ncruccati e puntuti pi tèniri ferma a preda. Pizzu e granfi ànnu macari u còmpitu d'ammazzari l'armali pridatu prima mi sû màncianu. 

A vista di Accipitriformes è assai sbiluppata.

 Ripruduzzioni 
A majurìa di Accipitriformes sunnu munògami. Quannu custruìscinu u nidu, spissu u ùsanu tutti l'anni pi cuvari e crìsciri i puḍḍicini. I nidi vennu parati nta l'àrbuli o ntê timpi.

 Dieta 
Tutti Accipitriformes sunnu carnìvuri e màncianu mammìfiri, autri aceḍḍi, rèttili, pisci, nzetti e ntô casu dî vuturi, carogni. 

 Tassunumìa 
Accipitriformes àvi quattru famigghia arricanusciuti

 Accipitridae, unni cci su' cchiù speci, comu àculi, vuturi, nigghi etc.;
 Pandionidae, cu na sula speci (Pandion haliaetus) o forsi dui; spicializzati ntâ cattura dî pisci;
 Sagittariidae, cu na sula speci (Sagittarius serpentarius) ca si nùtrica di rèttili, suprattuttu scursuna, ca trova caminannu 'n terra;
 Cathartidae, i vuturi dû Novu Munnu.

St'ùrtima famigghia àvi statu classificata diversi voti e ancora, certi autura e scinziati , pènzanu ca s'avìssiru a mèttiri nta n'òrdini so, dittu Cathartiformes. Ànnu statu misu, ntô passatu, puru nta l'òrdine Ciconiiformes.
280px|miniatura
Nzinu ô 2008, Falconiformes e Accipitriformes èranu misi ntô stissu òrdini, ma appoi, anàlisi ginètichi, fìciru addunari i scinziati ca i primi èranu cchiù mparintati cu Psittaciformes e Passeriformes ca cu Accipitriformes.

 Habitat 
Accipitriformes si tròvanu a tutti banni, tutti i cuntinenti (livannu l'Antàrtidi) e tutti l'habitat: dî muntagni ô disertu, dî chianizzi ê riggiuni friddi.